Terenska nastava osmih razreda - posjet Gradu Heroju

 U srijedu 15. rujna 2021. godine učenici osmih razreda naše škole sa svojim su razrednicima i nastavnicima posjetili grad Vukovar u okviru terenske nastave povijesti.

 U Vukovar su stigli oko 8 sati te nakon doručka u restoranu otišli u **Memorijalni centar Domovinskog rata**. Učenicima su predstavljene prezentacije *Domovinski rat* i *Bitka za Vukovar*. Bila je to najkrvavija bitka u ratu, a trajala je od kolovoza do studenog 1991. godine. Završila je velikim razaranjima materijalnih dobara te ubojstvima nevinih civila i branitelja. U vanjskom dijelu centra, u pratnji bivšeg vukovarskog branitelja, učenici su razgledali tenkove, vojne brodove i zatvor u kojem su boravili hrvatski zatočenici. Na tom je mjestu postavljena izložba s ratnim fotografijama i žutim čizmama koje su se proizvodile u poznatoj tvornici *Borovo*. Ta tvornica je prije rata zapošljavala oko 23 000 ljudi dok je sada taj broj znatno manji.

 **Spomen-dom hrvatskih branitelja**, izgrađen u Borovu naselju kraj mjesne zajednice u kojoj je 1991. godine bilo zapovjedništvo toga dijela grada, bio je iduća postaja koju su osmaši posjetili.. Zgrada je napravljena u obliku čvrsto stisnute šake koja simbolizira snagu kojom se Vukovar branio od agresije. U središtu Doma je ponor s kupolom uništenog tenka bivše JNA, a uokolo su ispisana imena svih poginulih pripadnika 204. vukovarske brigade. Na 12 videoekrana u zidovima mogu se vidjeti ratne fotografije i videosnimke ranih događanja te čuti autentična ratna izvješća. Ispred Spomen doma je tenk kao znak sile koju su slomili hrabri branitelji te bista Blage Zadre, junaka grada Vukovara koji se borio i vodio branitelje upravo u ovom dijelu Vukovara.

 Zatim su učenici posjetili **Spomen-dom Ovčara**. Dom je spomen na ratni zločin JNA i srpske paravojske nad 300-tinjak civila i branitelja nakon okupacije Vukovara u studenom 1991. Bivši hangari VUPIK-a preuređeni su u memorijalni centar 2006. U sredini se nalazi spirala koja predstavlja zatvoreni krug zla. U pod su ugrađene čahure što simboliziraju zločin, dok se na stropu mogu vidjeti žarulje u obliku zvijezda, njih 261. Na zidovima su obješene fotografije ubijenih i nestalih, a izložene su i osobne stvari koje su kasnije pronađene u zajedničkoj grobnici.

 Vozeći se prema Memorijalnom groblju, učenici su vidjeli najpoznatiji obnovljeni simbol grada Vukovara te hrvatskoga zajedništva - **Vukovarski vodotoranj**. Nažalost, nisu ga mogli posjetiti zbog trenutne epidemiološke situacije.

 Na **Memorijalnom groblju žrtava Domovinskog rata** učenici su odali počast ubijenima za našu slobodu. Na mjestu masovne grobnice postavljeno je 938 bijelih, mramornih, križeva koji predstavljaju broj ekshumiranih žrtava. Na Memorijalnom je trgu, dana 5. kolovoza 2000. godine, svečano otkriveno brončano spomen-obilježje s vječnim plamenom.

 Nakon ručka učenici su imali malo vremena za fotografiranje te posjetili **crkvu sv. Filipa i Jakova**. Crkva je u ratu teško oštećena, opljačkana i oskvrnuta. Temeljito je obnovljena te je s duljinom od 58 metara, treća najdulja crkva u [Hrvatskoj](https://hr.wikipedia.org/wiki/Hrvatska), nakon [zagrebačke](https://hr.wikipedia.org/wiki/Zagreba%C4%8Dka_katedrala) i [đakovačke katedrale](https://hr.wikipedia.org/wiki/%C4%90akova%C4%8Dka_katedrala).

 **Gradski muzej Vukovar** smješten je u dvorcu Eltz. U njemu su izložene različite umjetnine, slike, namještaj, novac, narodne nošnje, arheološki predmeti… Učenici su obišli sve prostorije, a jedna od njih je posvećena grofu i grofici Eltz. Njihovi potomci su još uvijek živi i ponekad posjećuju muzej.

 Naposljetku su učenici posjetili **Muzej vučedolske kulture** koji  upoznaje posjetitelje s načinom života vučedolske kulture koja se iz matičnog prostora nastanka (u međuriječju Dunava, Save i Drave) proširila na područje današnjih dvanaest europskih zemalja. Teme obuhvaćene stalnim postavom su: geološki položaj Vučedola, naziv kulture, najraniji Indoeuropljani, stočarstvo, zemljoradnja, lov i ribolov, naselja, kuća, odjeća i tkanje, zanati i obuća, metalurgija, keramika, horizont, kalendar, grobovi, Vučedolac, religija, vučedolska kultura i istodobni svijet, nastajanje muzeja. Originalna Vučedolska golubica (zapravo jarebica) čuva se u Arheološkom muzeju u Zagrebu.

 Učenici su se vratili u Cernu umorni, ali s osmijehom na licu. Lijepo su se proveli i puno naučili o Domovinskom ratu. Shvatili su da je život puno ljepši kad smo svi zajedno. Na nama je da izgradimo mirnu i sretnu budućnost naše domovine.

 **EMA CINDRIĆ, 8.b**